Azaharina binti Azhar

Latar belakang

Azharina Azhar dilahirkan di Hospital Queen Elizabeth, Kota Kinabalu, Sabah. Dibesarkan di dalam keluarga seni oleh bapanya Azhar bin Datuk Hj M.Y. Ahmad dan ibunya Azizah Ibrahim. Datuk Azharina ialah Datuk Hj M.Y. Ibrahim. Beliau lebih mesra dipanggil dengan nama timangan Nina, bersekolah di SM Stella Maris, Tanjung Aru, Kota Kinabalu, Sabah sehingga tamat PMR. Beliau sangat aktif bersukan di sekolah dengan menyertai pasukan Bolasepak, Hoki dan Tinju.

Beliau menjauhkan diri dari bidang seni selama setahun setengah selepas menjadi Juara Bintang RTM 2001 untuk fokus pada pelajaran dan menduduki peperiksaan SPM di salah sebuah sekolah di Kuala Lumpur. Apabila keputusan SPM diumumkan, Azharina mendapat kelulusan yang cemerlang sehingga ditawarkan biasiswa oleh Kerajaan Sabah untuk melanjutkan pengajian di New York University dalam bidang muzik. Tetapi Azharina terpaksa menolak kerana harus bekerja untuk menyara tiga adiknya dan ibu, Azizah Ibrahim yang sudah bercerai dengan ayahnya. Tetapi kini alhamdulillah adik beliau sudah bekerja dan ibu juga sudah berkahwin lain.

Azharina mula menyanyi pada umur 3 tahun. Beliau mula menyertai pertandingan nyanyian sejak umur 5 tahun dan setakat tahun 2017, telah menyertai 108 pertandingan.

Juara Bintang RTM 2001

Azharina menjadi Juara Bintang RTM 2001 pada umur 16 tahun (tingkatan 4) pada 3 November 2001. Beliau berentap bersama enam peserta wanita dan dua lelaki termasuk dua nama besar tanahair iaitu Siti Sarah Raisuddin dan Misha Omar .
Pada malam itu Azharina menyanyikan lagu Kau Lilin Cintaku dan Sinaran. Azharina membawa pulang wang tunai RM4000, sijil dan piala iringan.
Peserta lain ialah Amir Mahiyiddin, 18, Mohd. Almi Mohd. Ali, 21, Rosmayati Yaacob, 21, Farawahida Razali, 16 dan Norhasmidar Ahmad, 15.

Anugerah Era 2005

Lagu Elegi Sepi nyanyian Azharina juga dinobatkan Lagu Pop Pilihan rakyat Malaysia di Anugerah Era 2005 (AE2005) menewaskan artis ternama seperti Datuk Siti Nurhaliza, Misha Omar, Dayang Nurfaizah dan Liza Hanim pada 17 September 2005.

Hits 1 Tv1

Azharina memenangi tempat kedua bagi kategori Lagu Terbaik di acara anugerah Hits 1 Tv1 menerusi lagu Elegi Sepi dalam pertandingan akhir Hits 1 yang disiarkan secara langsung dari Auditorium Perdana Angkasapuri Kuala Lumpur pada 23 Januari 2006. 
Menerusi kemenangan tersebut, Azharina bersama pencipta lagu Elegi Sepi iaitu Azlan Abu Hassan dan penulis liriknya Julfekar berjaya membawa pulang wang tunai RM20,000 berserta trofi dan sijil. Ia merupakan lagu paling lama mengekalkan dalam carta Hits1 RTM 1 selama lebih 30 minggu bertahan dalam carta. Mereka tewas kepada juara iaitu Jaclyn Victor melalui lagu Gemilang ciptaan Aubrey Suwito dan penulis lirik Asmin Mudin yang membawa pulang hadiah wang tunai RM25,000 berserta trofi dan sijil.

Anugerah Juara Lagu ke-20

Pada 5 Februari 2006, Azharina memasuki pertandingan akhir Anugerah Juara Lagu ke-20 TV3 dengan menyanyikan lagu Elegi Sepi dalam kategori Balada. Sayangnya Azharina tidak memenangi sebarang kemenangan pada malam tersebut.

Gegar Vaganza 3

Azharina dinobatkan sebagai juara pertandingan akhir program Gegar Vaganza (musim 3) (GV 3) yang diadakan secara langsung di Auditorium Majlis Bandaraya Shah Alam pada 4 Disember 2016 dan berjaya membawa pulang wang tunai sebanyak RM100,000 dan trofi.
Minggu 1 - Elegi Sepi 

Minggu 2 - 'Sinaran' (Sheila Majid) - vokal terbaik 

Minggu 3 - 'No Woman No Cry' (Bob Marley) 

Minggu 4 - 'Doa Buat Kekasih' (Khatijah Ibrahim & Ramli Sarip) - Duet bersama Haleeda 

Minggu 5 - 'Berhenti Berharap' (Sheila on 7) 

Minggu 6 - 'Kejoraku Bersatu' (Kumpulan Search) 

Minggu 7 round 1 - 'I Wanna Dance With Somebody' (Whitney Houston) 

Minggu 7 round 2 - 'Fantasia Bulan Madu' (Kumpulan Search) - Duet bersama Black 

Minggu 8 round 1 - 'Mama Aku Ingin Pulang' dan 'Izinkanlah' (Nike Ardilla) 

Minggu 8 round 2 - 'Kesetiaan' (Siti Sarah) - 'Battle' bersama Siti Sarah

Anak angkat

Pada 30 September 2014, sepupu beliau, Mohd. Faisal menyerahkan tanggungjawab membesarkan anaknya kepada Azharina iaitu Rahmat Azharin Aziz Mohd. Faisal. Dari waktu itulah Azharina menjadi ibu angkat kepada Rahmat Azharin.

Keputusan Azharina untuk mengambil anak angkat kedua iaitu Rizkie Azharin Azhar Abdullah (lahir 5 Mac 2017) berlaku secara tidak sengaja. Pada awalnya Azharina hanya membantu ibu kepada kanak-kanak berkenaan namun wanita itu mengambil keputusan menyerahkan bayi yang dilahirkan kepadanya kerana kesempitan hidup. 

Walaubagaimanapun, umur Rizkie tidak panjang kerana telah pulang ke rahmatullah pada 28 Mac 2017 di Hospital Putrajaya kerana pendarahan otak, buah pinggang yang rosak dan darah mempunyai asid yang tidak sesuai.